
			Les festes de la Pineda

			Et preguntaràs per què, en comptes d’estar al camp passant-nos la pilota, l’Emma, la Laureta i jo portem tot el matí a la cuina passant-nos patates. La culpa és de les millors festes de l’any:

			[image: Les festes de la Pineda]

			S’anomenen «de la Pineda» i no «de Vilanova» perquè…, bé, a veure… 

            [image: ]Uf! Respiraré fondo un

                moment, entesos? [image: ]

			Doncs perquè les celebrem conjuntament amb Vilavella.

			Ja ho sé, ja ho sé! Sembla la trama d’una pel·li de terror. Jo diria que d’una pel·li tan tan horripilant, que no li agradaria ni tan sols a en Biel, el nostre defensa fanàtic dels monstres. Però hi ha un bon motiu perquè compartim tres dies a l’any amb el poble més malèvol del món. I aquest motiu és… 

		

	
		
			[image: Il·lustració d´un cavaller amb armadura damunt d´un cavall que està aixecant les potes davanteres. Al costat hi ha un llop assegut mirant en direcció contrària. Tenen la lluna darrere.]

		

	
		
			L’il·lustre Roderic Martí (així es deia aquell bon home) va ser un espadatxí de l’edat mitjana que es movia tan ràpid quan lluitava que els seus enemics juraven que el veien doble. Es va convertir en una llegenda i va protagonitzar mil i una aventures amb… 

			

			[image: un llop que va ser capaç de domesticar!]

			Però el més important que va fer, per descomptat, va ser fundar Vilanova de la Pineda. I el seu error més gran, l’única cosa que s’hauria d’haver repensat, la que no fa gens de gràcia a ningú… va ser que també va fundar Vilavella.

			Si algú veiés les festes des de fora, pensaria que els nostres pobles s’ajunten per fer coses divertides en honor de l’il·lustre Roderic Martí: com una cursa nocturna camps a través (com les que feia ell per entrenar la resistència!). O el certamen de bellesa animal més prestigiós de la província: Míster i Miss Gos Bufó de la Pineda (a la gent gran no li agradava la idea de fer-ho amb llops, no em demanis per què!). I, sobretot…, 

			[image: ] el nostre torneig de Futbogeria!!!

            [image: ]

			Però tu ens coneixes força millor…, o sigui que segur que ja t’has adonat que mai ens ajuntaríem per divertir-nos. És clar que no: ens ajuntem per competir! Pel llop de la lluna plena!

			L’il·lustre Roderic Martí va manar construir una estatueta del seu company fidel. Volia exhibir-la, que tothom la veiés en entrar a la vila. Però a quina de les dues viles? Doncs… aquest és el problema.

			[image: Il·lustració de l´escultura d´un llop udolant al cel.]

			Que no ho sap ningú!

			I com que és impossible que Vilanova i Vilavella es posin d’acord en alguna cosa, els nostres avantpassats es van inventar les festes només per decidir qui posarà l’estatueta a l’entrada del poble durant l’any següent. No hi ha honor més gran que guanyar… ni vergonya més gran que perdre.

			L’any passat vam perdre.

			[image: Il·lustració d'un pedestal sense escultura amb una teranyina a una cantonada.]

			

			Els benjamins de Vilavella, els nostres arxienemics futbolístics, han estat especialment insuportables des de llavors.

			Per això, tot i que res no m’agradaria més que ser al pati fent un rondo amb la resta dels nostres amics…, avui em quedo a la cuina de ca la Laureta. Perquè la primera prova de les festes és…

			[image: El concurs de truites de patates!]

			És qüestió de vida o mort que la truita que està preparant la mare de la Laureta li surti més bona que totes les que pugui presentar Vilavella. No ho tenim gaire difícil: la Laureta, a més de ser la jugadora més pitxitxi de tot el Club Superxut, té la mare més pitxitxi d’entre tots els cuiners de Vilanova, Vilavella i Vilamitjana (si existís). Com que té un restaurant, practica cada dia! Fa més de deu anys que guanya el concurs. I nosaltres, des que som bebès, que som els seus ajudants a la cuina.

			[image: Il·lustració de tres nadons amb xumets. Una té una bossa de paper amb farina, una altra menja una barra de pa i el tercer té un cullerot de fusta a les mans.]

			—És que no entenc per què han de ser truites —es queixa l’Emma, la qual cosa ja és tradició, també—. Les patates provenen d’Amèrica. Aquesta recepta encara no existia a l’època de l’il·lustre Roderic Martí!

			L’Emma no és la nostra estratega per casualitat: ningú és més llest ni més perspicaç que ella. A veure, tu creus que jo sabria que existeix la paraula «perspicaç» si no li hagués sentit a ella fer-la servir? La Laureta i jo podríem passar-nos el dia escoltant-la explicar la història dels tubercles (ho veus?, aquesta l’he après avui) mentre rentem els plats… Però, just llavors, en Mateu creua la porta que duu al pati. Abans de parlar, es recol·loca les ulleres amb els seus guants de porter. És un detall que sempre ens sembla molt graciós…, però avui no riem. Perquè ens diu:

			[image: Els bessons no es parlen!]

		

	
      
         

		  Ja és aquí el nou volum del Club Superxut, la sèrie més futbolera per als primers lectors!

         Com cada any, Villanueva i els seus arxienemics del poble veí, la Vilavella, festegen les seves festes junts, fent el que millor fan: COMPETIR. Qui pot preparar la millor truita de patates? Quin poble té els gossets més tendres? I, més important: qui guanyarà el torneig de futboloco enguany?

             
No obstant això, coses rares estan passant durant les festes, alguna cosa està interferint amb les proves, una cosa sospitosa… però el veritable misteri, el que de veritat preocupa al Club Superxut és un altre: què ha passat entre Dani i Tami? Per què els bessons de Villanueva han decidit deixar de parlar-se?!

		   

         *Coneix l'equip*

		   

         - En Bernat: té 8 anys i és el capità de l'equip benjamí del Vilanova de la Pineda. Tot i que encara no ha crescut, és el més ràpid i el que remata millor.

          

         - L'Emma: és centrecampista i l'experta en tàctica de l'equip: fa unes passades boníssimes.

          

         - El Dani i la Tami: sí, es presenten junts perquè són bessons. I sovint els agrada fer entremaliadures. Però això no vol dir que no siguin els millors defenses, perquè maregen a tothom!

          

         - La Laureta: té 9 anys i és la davantera estrella del Vilanova. Els seus golassos han aconseguit salvar la lliga i sempre manté unit l'equip amb la seva actitud.

          

         - El Biel: és una mica tímid per ser dels grans, però ningú cuida els amics tan com ell. És un defensa fantàstic amb un cor tan gran que gairebé no li cap al pit.

          

         - En Mateu: és el millor porter! Val, no veu un bou a quatre passes, però entrena de valent, fins i tot de nit (i què més dona que sigui fosc, si igualment no s'hi veu amb llum).

          

         Què trobaràs en aquest llibre?

          

         - Una aventura il·lustrada a dues tintes, ideal per als i les amants del futbol que comencen a llegir sols.

          

         - Text senzill, entretingut i divertit, fàcil de llegir i d’entendre.

          

         - Una lectura que ensenya valors com el respecte, la disciplina, la companyia o la confiança.

          

         - Una història farcida d’humor, amistat, aventura, misteris... i molt futbol!
		  
      
   
      
         

         
            Sélpide San Luis (Algesires, 1999) escriu llibres, guions, cançons i, sobretot, llistes de la compra. Va estudiar Comunicació Audiovisual a la Universitat Carles III de Madrid i és una «giracamises» (del Reial Madrid quan veu futbol masculí i del Barcelona quan veu futbol femení).

